Gjorde det nemmere at kode til web

Da internettet for alvor fik sit gennembrud i 1990erne, åbnede et helt nyt område for programmering, og flere sprog blev opfundet.

Et af de succesfulde fik navnet PHP - et såkaldt serverside-scriptsprog skabt af den dansk-canadiske softwareudvikler Rasmus Lerdorf.

PHP er ikke et smukt sprog på samme måde som C++, men det er et meget velegnet sprog til blandt andet at programmere serversider og script til web. Peter Sestoft, professor på IT Universitetet i København.

Rasmus Lerdorf gjorde sproget til et open source-projekt, hvilket betød at andre programmører fik gratis adgang til kildekoden, så de kunne videreudvikle sproget.

- PHP er ikke et smukt sprog på samme måde som C++, men det er et meget velegnet sprog til blandt andet at programmere serversider og script til web, siger Peter Sestoft.

- Det gode ved Rasmus Lerdorfs sprog er, at han har gjort det nemt for andre at lære at kode til web, fortsætter Peter Sestoft.

I dag ligger PHP på en sjetteplads på IEEE Spectrums liste over årets mest populære programmeringssprog. For nogle år siden blev det anslået, at mindst 80 procent af alle offentlige websider i verden er baseret på, at det er PHP, der kører på serversiden.